กฎกระทรวงกฎกระทรวง(พ.ศ. ๒๕๐๔)ออกตามความในพระราชบัญญัติระเบียบข้าราชการฝ่ายอัยการพ.ศ. ๒๕๐๓ว่าด้วยการเลื่อนขั้นเงินเดือนข้าราชการอัยการในชั้นหนึ่งๆ[๑] อาศัยอำนาจตามความในมาตรา ๑๑ และมาตรา ๑๘ แห่งพระราชบัญญัติระเบียบข้าราชการฝ่ายอัยการพ.ศ. ๒๕๐๓ รัฐมนตรีว่าการกระทรวงมหาดไทย โดยได้รับความเห็นชอบของ ก.อ.ออกกฎกระทรวงไว้ ดังต่อไปนี้ข้อ ๑ในกฎกระทรวงนี้ คำว่า ปี หมายความว่า ปีงบประมาณข้อ ๒การพิจารณาเลื่อนขั้นเงินเดือนข้าราชการอัยการในชั้นหนึ่ง ๆ โดยปกติให้สั่งเลื่อนได้ปีละหนึ่งขั้นและผู้ซึ่งจะได้เลื่อนขั้นเงินเดือนต้องอยู่ในหลักเกณฑ์ ดังต่อไปนี้(๑) เป็นผู้ซึ่งมีวัฒนธรรม(๒)เป็นผู้ซึ่งปฏิบัติตามระเบียบแบบแผนตามที่ทางราชการได้กำหนดไว้ และรักษาวินัยโดยเคร่งครัด(๓)เป็นผู้ซึ่งมีความรู้และความสามารถเหมาะสมกับตำแหน่งหน้าที่และมีความอุตสาหะบากบั่นในการปฏิบัติหน้าที่ของตนทั้งงานที่ได้กระทำไปนั้นเรียบร้อยเป็นผลดีแก่ทางราชการ(๔)เป็นผู้ซึ่งได้ปฏิบัติงานในตำแหน่งที่มีคุณภาพและปริมาณของงานสมควรที่จะเลื่อนขั้นเงินเดือน(๕)เป็นผู้ซึ่งได้รับบรรจุเข้ารับราชการมาครบรอบปีนับตั้งแต่เดือนแรกของปีเป็นต้นไปหรือเลื่อนชั้นหรือเลื่อนขั้นเงินเดือนมาแล้ว ไม่ต่ำกว่าหกเดือน(๖)ในรอบปีที่แล้วมาต้องเป็นผู้ซึ่งไม่มีวันลามากโดยถือเกณฑ์วันลารวมทั้งลากิจและลาป่วยถึงสี่สิบห้าวันเว้นแต่(ก) ลาอุปสมบท โดยได้รับเงินเดือนระหว่างลา(ข) ลาป่วยซึ่งจำเป็นต้องรักษาตัวเป็นเวลานานคราวเดียวหรือหลายคราวรวมกันไม่เกินหนึ่งร้อยยี่สิบวัน หรือ(ค) ลาป่วยเพราะประสบอันตรายในขณะปฏิบัติราชการตามหน้าที่หรือในขณะเดินทางไปหรือกลับจากปฏิบัติราชการตามหน้าที่(๗)ในรอบปีที่แล้วมาต้องเป็นผู้ซึ่งไม่ลาบ่อยครั้งหรือมารับราชการสายกว่าเวลาที่ทางราชการกำหนดเนืองๆ(๘) ในรอบปีที่แล้วมาต้องเป็นผู้ซึ่งไม่ขาดราชการเว้นแต่เพราะเหตุสุดวิสัย(๙) ในรอบปีที่แล้วมาจนถึงวันออกคำสั่งเลื่อนขั้นเงินเดือนต้องเป็นผู้ไม่ถูกลงโทษทางวินัย เว้นแต่โทษภาคทัณฑ์ในกรณีที่ข้าราชการอัยการผู้ใดถูกงดเลื่อนเงินเดือนเพราะเป็นผู้ถูกลงโทษทางวินัย หรืออยู่ในระหว่างสอบสวนหรือถูกฟ้องในคดีอาญาในกรณีนั้นมาแล้ว ถ้าเป็นผู้ซึ่งอยู่ในเกณฑ์จะได้เลื่อนขั้นเงินเดือนจะเลื่อนขั้นเงินเดือนให้ก็ได้ แต่ถ้าเป็นผู้ซึ่งถูกลงโทษตัดเงินเดือน จะเลื่อนขั้นเงินเดือนได้ต่อเมื่อพ้นโทษตัดเงินเดือนแล้ว(๑๐) ในรอบปีที่แล้วมาต้องเป็นผู้ซึ่งไม่ถูกสั่งพักราชการเกินกว่าหกเดือนข้อ ๓การพิจารณาเลื่อนขั้นเงินเดือนข้าราชการอัยการเป็นกรณีพิเศษเกินกว่าหนึ่งขั้นนั้นให้พิจารณาคัดเลือกจากผู้ซึ่งอยู่ในหลักเกณฑ์ดังกล่าวในข้อ ๒และต้องเป็นผู้ซึ่งอยู่ในหลักเกณฑ์ประการใดประการหนึ่ง ดังต่อไปนี้(๑) ปฏิบัติงานในหน้าที่ราชการได้ผลดียิ่งจนถือเป็นตัวอย่างที่ดีได้(๒) ปฏิบัติงานที่เสี่ยงอันตรายเป็นกรณีพิเศษ(๓) ปฏิบัติงานที่ท้องที่กันดารและมีไข้ชุกชุมเป็นการเสี่ยงอันตรายต่อชีวิต และเป็นท้องที่ที่ทางราชการได้รับรองแล้ว(๔) ปฏิบัติงานเกินกว่าตำแหน่งหน้าที่จนเกิดประโยชน์ต่อราชการเป็นพิเศษและปฏิบัติงานในตำแหน่งหน้าที่ของตนเป็นผลดีด้วย(๕)ปฏิบัติงานโดยได้ค้นคว้าสิ่งใดสิ่งหนึ่งที่เป็นประโยชน์ต่อราชการเป็นพิเศษและทางราชการได้รับรองให้ใช้การค้นคว้านั้น(๖) ปฏิบัติงานตรากตรำและรับผิดชอบการเงินเป็นจำนวนมาก(๗)ปฏิบัติงานในหน้าที่ราชการด้วยความตรากตรำเหน็ดเหนื่อยเป็นพิเศษและงานได้ผลดียิ่ง(๘)ปฏิบัติงานที่ได้รับมอบหมายให้กระทำกิจการอย่างหนึ่งอย่างใดจนสำเร็จเป็นผลดียิ่งแก่ประเทศชาติ(๙)ปฏิบัติงานในตำแหน่งที่มีคุณภาพและปริมาณของงานสูงกว่าอัตราเงินเดือนที่ได้รับอยู่และได้ผลดีสมความมุ่งหมายทั้งนี้ ให้พิจารณาหลักฐานโดยละเอียดรอบคอบว่าข้าราชการอัยการผู้นั้นได้ปฏิบัติงานถึงขนาดที่สมควรจะเลื่อนขั้นเงินเดือนเป็นกรณีพิเศษเกินกว่าหนึ่งขั้นหรือไม่ถ้าเห็นว่าเป็นการสมควรก็ให้สั่งเลื่อนได้ไม่เกินสองขั้น แต่ถ้าเห็นว่าสมควรให้เลื่อนขั้นเงินเดือนเกินกว่าสองขั้นจะสั่งเลื่อนเป็นพิเศษเฉพาะรายก็ได้คำสั่งเลื่อนขั้นเงินเดือนเป็นกรณีพิเศษนั้นให้ระบุด้วยว่าผู้นั้นได้ปฏิบัติงานเป็นกรณีพิเศษเข้าในหลักเกณฑ์ประการใดในกฎกระทรวงข้อนี้ด้วยข้อ ๔ผู้ซึ่งได้รับบรรจุและเข้ารับราชการไม่ครบรอบปีตามข้อ ๒ (๕) เป็นผู้สมควรได้เลื่อนขั้นเงินเดือนเป็นกรณีพิเศษเกินกว่าหนึ่งขั้นตามข้อ๓ ถ้าในปีที่แล้วมาผู้นั้นได้รับบรรจุเข้ารับราชการตั้งแต่หกเดือนขึ้นไปให้เลื่อนขั้นเงินเดือนได้ไม่เกินหนึ่งขั้นข้อ ๕ผู้ซึ่งอยู่ในหลักเกณฑ์สมควรได้เลื่อนขั้นเงินเดือนถ้าผู้นั้นอยู่ในระหว่างถูกสอบสวนว่ากระทำผิดวินัยหรือถูกฟ้องในคดีอาญาอยู่ก่อนมีคำสั่งให้เลื่อนขั้นเงินเดือนให้รอการเลื่อนขั้นเงินเดือนไว้ก่อน แต่ถ้าการสอบสวนพิจารณาเสร็จแล้วในปีใดและผู้นั้นไม่ถูกลงโทษทางวินัยหรือไม่ถูกศาลพิพากษาให้จำคุก หรือไม่มีมลทินหรือมัวหมองก็ให้สั่งเลื่อนขั้นเงินเดือนในปีนั้นได้แต่ถ้าในระหว่างที่รอการเลื่อนขั้นเงินเดือนนั้นทางราชการได้กันเงินสำหรับเลื่อนขั้นเงินเดือนไว้ให้ถ้าการสอบสวนพิจารณาเสร็จแล้วผู้นั้นไม่ถูกลงโทษทางวินัยหรือไม่ถูกศาลพิพากษาให้จำคุกหรือ ไม่มีมลทินหรือมัวหมอง ก็ให้นำเงินนั้นมาเลื่อนขั้นเงินเดือนในปีที่จะสั่งเลื่อนได้การเลื่อนขั้นเงินเดือนให้เท่ากับเงินที่กันไว้ให้ ถ้าไม่เกินปีละหนึ่งขั้นไม่ถือว่าเป็นการเลื่อนขั้นเงินเดือนเป็นกรณีพิเศษตามความในข้อ ๓ แห่งกฎกระทรวงนี้ข้อ ๖ภายใต้บังคับแห่งข้อ ๒ (๙) การสั่งเลื่อนขั้นเงินเดือนตามปกติให้เลื่อนขั้นเงินเดือนตั้งแต่วันที่ ๑ ของเดือนแรกของปีที่ได้เลื่อนนั้นผู้ซึ่งอยู่ในหลักเกณฑ์สมควรได้เลื่อนขั้นเงินเดือนแต่ได้ออกจากราชการหรือไปรับราชการทหารตามกฎหมายว่าด้วยการรับราชการทหารก่อนที่จะมีคำสั่งเลื่อนขั้นเงินเดือน จะสั่งเลื่อนขั้นเงินเดือนให้ผู้นั้นภายหลังย้อนไปถึงวันที่๑ ของเดือนแรกของปีที่ได้เลื่อนนั้นก็ได้ข้อ ๗การเลื่อนขั้นเงินเดือนตามกฎกระทรวงนี้ต้องมีเงินสำหรับเลื่อนขั้นภายในวงเงินงบประมาณประเภทเงินเดือนตามที่ได้รับอนุมัติไว้ให้ไว้ ณ วันที่ ๖ มีนาคม พ.ศ. ๒๕๐๔พลเอก ป. จารุเสถียรรัฐมนตรีว่าการกระทรวงมหาดไทยหมายเหตุ :- เหตุผลในการประกาศใช้กฎกระทรวงฉบับนี้ คือเพื่อกำหนดหลักเกณฑ์และวิธีการเลื่อนขั้นเงินเดือนข้าราชการอัยการซึ่งพระราชบัญญัติระเบียบข้าราชการฝ่ายอัยการ พ.ศ. ๒๕๐๓ มาตรา ๑๘บัญญัติให้เลื่อนขั้นเงินเดือนตามหลักเกณฑ์และวิธีการในกฎกระทรวงดลธี/ผู้จัดทำ๘ กันยายน ๒๕๕๓เอกฤทธิ์/ผู้ตรวจ๑๑ พฤศจิกายน ๒๕๕๓[๑] ราชกิจจานุเบกษาเล่ม ๗๘/ตอนที่ ๒๕/หน้า ๓๕๓/๒๑ มีนาคม ๒๕๐๔